Document ID: 32008R0295

EUROOPAN PARLAMENTIN JA NEUVOSTON ASETUS (EY) N:o 295/2008,
annettu 11 päivänä maaliskuuta 2008,
yritystoiminnan rakennetilastoista
(uudelleen laadittu toisinto)
(ETA:n kannalta merkityksellinen teksti)
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan yhteisön perustamissopimuksen ja erityisesti sen 285 artiklan 1 kohdan,
ottavat huomioon komission ehdotuksen,
ottavat huomioon Euroopan talous- ja sosiaalikomitean lausunnon (1),
noudattavat perustamissopimuksen 251 artiklassa määrättyä menettelyä (2),
sekä katsovat seuraavaa:
(1)
Yritystoiminnan rakennetilastoista 20 päivänä joulukuuta 1996 annettua neuvoston asetusta (EY, Euratom) N:o 58/97 (3) on muutettu useita kertoja ja huomattavilta osin (4). Nyt kun mainittua asetusta muutetaan vielä uudelleen, kyseiset säännökset olisi selkeyden ja järkeistämisen vuoksi laadittava uudelleen.
(2)
Asetuksella (EY, Euratom) N:o 58/97 määritettiin yhteinen järjestelmä yhteisössä toimivien yritysten rakennetta, toimintaa, kilpailukykyä ja tuloksia koskevien yhteisön tilastojen keräämiselle, laatimiselle, toimittamiselle ja arvioinnille.
(3)
Yhteisön tilasto-ohjelmasta vuosiksi 2003-2007 16 päivänä joulukuuta 2002 tehdyn Euroopan parlamentin ja neuvoston päätöksen N:o 2367/2002/EY (5) mukaisesti ohjelmaa ohjaavat yhteisön keskeiset poliittiset painopisteet, joita ovat talous- ja rahaliitto, Euroopan unionin laajentuminen ja kilpailukyky, aluepolitiikka, kestävä kehitys sekä sosiaalipoliittinen ohjelma. Yritysten taloudellista toimintaa koskevat tilastot ovat tämän ohjelman keskeinen osa.
(4)
Tässä asetuksessa olisi säädettävä nykyisillä politiikan aloilla tehtävien päätösten tueksi annettavan tilastollisen tuen jatkamisesta ja sen olisi vastattava niihin lisätarpeisiin, joita syntyy yhteisön uusien poliittisten aloitteiden sekä tilastotyön painopistealueiden ja tuotettujen tilastojen relevanssin jatkuvan tarkastelun myötä, kun tavoitteena on saatavilla olevien resurssien mahdollisimman onnistunut käyttö ja vastaajille aiheutuvan rasitteen minimointi. Erityistä huomiota olisi kiinnitettävä yhteisön energia- ja ympäristöpolitiikan toimintalinjojen, kuten asetukseen (EY) N:o 1907/2006 (6) (REACH) sisältyvien toimintalinjojen, vaikutukseen yritystoimintaan. Kansallisten tilastolaitosten välistä yhteistyötä ja parhaiden käytäntöjen vaihtoa olisi kannustettava hallinnollisten tietolähteiden tehokkaamman käytön varmistamiseksi.
(5)
Palveluita, ja erityisesti liike-elämän palveluita, koskevia tietoja tarvitaan yhä enemmän. Tilastotietoja tarvitaan talousanalyyseihin ja politiikan suunnitteluun tällä toimialalla, joka on nykytalouksissa dynaamisin, erityisesti kasvumahdollisuuksien ja työpaikkojen luojana. Lissabonissa 23 ja 24 päivänä maaliskuuta 2000 kokoontunut Eurooppa-neuvosto korosti palveluiden merkitystä. Palveluiden taloudellisen merkityksen todellinen ymmärtäminen edellyttää liikevaihdon mittaamista yksityiskohtaisesti palvelutuotteiden mukaan jaoteltuna. Tukholmassa 23 ja 24 päivänä maaliskuuta 2001 kokoontunut Eurooppa-neuvosto totesi päätelmissään, että tehokkaasti toimivien sisämarkkinoiden luominen palveluille on yksi Euroopan tärkeimmistä painopisteistä. Yksityiskohtaisesti palvelutuotteiden mukaan jaotellut tilastotiedot rajatylittävästä kaupasta ovat olennaisen tärkeitä seurattaessa palveluiden sisämarkkinoiden toimintaa ja arvioitaessa palveluiden kilpailukykyä ja esteiden vaikutusta palveluilla käytävään kauppaan.
(6)
Tiedot yritysdemografiasta ovat tarpeen, erityisesti sen vuoksi, että ne ovat osa rakenneindikaattoreita, jotka on laadittu Lissabonin strategian tavoitteiden saavuttamista koskevaa seurantaa varten. Yritysdemografiaa ja sen työllisyysvaikutusta koskevia yhdenmukaistettuja tietoja tarvitaan lisäksi yrittäjyyttä tukevien toimintapoliittisten suositusten laatimiseen.
(7)
Tilastoalalla tarvitaan myös joustava väline, jonka avulla voidaan riittävän nopeasti vastata uusiin käyttäjätarpeisiin, joita syntyy tietoon perustuvan talouden yhä dynaamisempien, innovatiivisempien ja monitahoisempien ominaispiirteiden myötä. Tällaisen tilapäisen tiedonkeruun yhdistämisellä jatkuvaan yritysten rakennetilastotietojen keruuseen saataisiin lisäarvoa kummassakin tutkimuksessa kerätyille tiedoille ja voitaisiin keventää vastaajille koituvaa rasitetta poistamalla tiedonkeruun päällekkäisyydet.
(8)
On tarpeen säätää menettelyistä, joilla tämän asetuksen täytäntöönpanotoimenpiteet hyväksytään, ja näin edelleen selkeyttää sääntöjä, jotka koskevat tietojen keruuta ja tilastokäsittelyä sekä saatujen tulosten käsittelyä ja toimittamista.
(9)
Tämän asetuksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY (7) mukaisesti.
(10)
Komissiolle olisi erityisesti siirrettävä toimivalta saattaa liitteissä olevat tietojen luettelot ajan tasalle, päättää tilastojen laatimisväleistä, tietojen toimittamista osaksi Euroopan laajuisia kokonaistilastoja (ns. CETO-merkintä) koskevista säännöistä ja tilastoja laadittaessa käytettävästä ensimmäisestä viitevuodesta, määritellä tulosten jaottelu, käytettävät luokitukset ja kokoluokkien yhdistelmät, saattaa tietojen toimittamiskaudet ajan tasalle, mukauttaa toimialojen ja tuotteiden jaottelu vastaamaan Euroopan yhteisön tilastollisen toimialaluokituksen (NACE) ja tilastollisen toimialoittaisen tuoteluokituksen (CPA) muutoksia tai tarkistuksia, toteuttaa pilottitutkimusten arvioinnin perusteella toimenpiteitä, muuttaa liitteessä VIII tarkoitetun perusjoukon alarajaa sekä vahvistaa laadun arviointiperusteet. Koska nämä toimenpiteet ovat laajakantoisia ja niillä muutetaan tämän asetuksen muita kuin keskeisiä osia, myös täydentämällä sitä uusilla muilla kuin keskeisillä osilla, ne on hyväksyttävä päätöksen 1999/468/EY 5 a artiklassa säädettyä valvonnan käsittävää sääntelymenettelyä noudattaen.
(11)
Jäsenvaltiot eivät voi riittävällä tavalla toteuttaa tämän asetuksen tavoitetta, joka on yhteisön yritysten rakennetta, toimintaa, kilpailukykyä ja tuloksia koskevien yhdenmukaistettujen tietojen tarjoaminen, vaan se voidaan saavuttaa paremmin yhteisön tasolla, joten yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tämän tavoitteen saavuttamiseksi tarpeen,
OVAT ANTANEET TÄMÄN ASETUKSEN:
1 artikla
Aihe
Tässä asetuksessa määritetään yhteinen järjestelmä yhteisössä toimivien yritysten rakennetta, toimintaa, kilpailukykyä ja tuloksia koskevien yhteisön tilastojen keräämiselle, laatimiselle, toimittamiselle ja arvioinnille.
Tilastojen laatimisen tarkoituksena on erityisesti selvittää
a)
yritysten toiminnan rakennetta ja kehitystä;
b)
käytettyjä tuotannontekijöitä samoin kuin muita yritysten toiminnan, kilpailukyvyn ja tulosten mittaamisen mahdollistavia tekijöitä;
c)
yritysten ja markkinoiden alueellista, kansallista, yhteisön tasoista ja kansainvälistä kehitystä;
d)
yritysten käyttäytymistä;
e)
pieniä ja keskisuuria yrityksiä; sekä
f)
yritysten erityispiirteitä, jotka liittyvät toimialojen tiettyyn jaotteluun.
2 artikla
Soveltamisala
1. Tämän asetuksen soveltamisalaan kuuluu kaikki markkinaehtoinen toiminta asetuksella (EY) N:o 1893/2006 perustetun Euroopan yhteisön yhteisen tilastollisen toimialaluokituksen NACE Rev. 2 (jäljempänä ’NACE Rev. 2’) pääluokissa B-N sekä P-S.
2. Asetuksen soveltamisalaan kuuluvat tilastoyksiköistä yhteisön tuotantojärjestelmän havainnointia ja analyysia varten 15 päivänä maaliskuuta 1993 annetun neuvoston asetuksen (ETY) N:o 696/93 (8) liitteessä olevassa I jaksossa luetellut tilastoyksikkötyypit, jotka luokitellaan johonkin 1 kohdassa tarkoitettuun toimintaan. Erityisten yksiköiden käyttö tilastoja laadittaessa määritellään tämän asetuksen liitteissä.
3 artikla
Moduulit
1. Tilastot, jotka laaditaan 1 artiklassa määritellyiltä alueilta, ryhmitellään moduuleiksi.
2. Tämän asetuksen mukaiset moduulit ovat
a)
liitteessä I määritelty vuosittaisten rakennetilastojen yleinen moduuli;
b)
liitteessä II määritelty teollisuuden rakennetilastojen yksityiskohtainen moduuli;
c)
liitteessä III määritelty kaupan rakennetilastojen yksityiskohtainen moduuli;
d)
liitteessä IV määritelty rakentamisen rakennetilastojen yksityiskohtainen moduuli;
e)
liitteessä V määritelty vakuutusalan rakennetilastojen yksityiskohtainen moduuli;
f)
liitteessä VI määritelty luottolaitosten rakennetilastojen yksityiskohtainen moduuli;
g)
liitteessä VII määritelty eläkerahastojen rakennetilastojen yksityiskohtainen moduuli;
h)
liitteessä VIII määritelty liike-elämän palveluiden rakennetilastojen yksityiskohtainen moduuli;
i)
liitteessä IX määritelty yritysdemografian rakennetilastojen yksityiskohtainen moduuli;
j)
joustava moduuli yritysten ominaisuustietoja koskevaa tiettyä ja rajattua tilapäistä tiedonkeruuta varten.
3. Kuhunkin moduuliin on sisällytettävä seuraavat tiedot:
a)
2 artiklan 1 kohdassa tarkoitettuun soveltamisalaan kuuluvat toimialat, joista tilastoja laaditaan;
b)
2 artiklan 2 kohdassa tarkoitetun tilastoyksiköiden luettelon mukaiset, tilastoja laadittaessa käytettävät tilastoyksikkötyypit;
c)
niiden ominaisuustietojen luettelot, joista tilastoja laaditaan 1 artiklassa tarkoitetuilta alueilta sekä näiden ominaisuustietojen viiteajanjakso;
d)
tilastojen laatimisen aikaväli joko vuosittain tai määrävuosin. Jos tilastot laaditaan määrävuosin, ne on laadittava vähintään kerran kymmenessä vuodessa;
e)
laadittavien tilastojen ensimmäisten viitevuosien aikataulu;
f)
edustavuuteen ja laadunarviointiin liittyvät normit;
g)
viitejakson jälkeinen määräaika, jossa tulokset on toimitettava;
h)
myönnettävän siirtymäkauden sallittu enimmäispituus.
4. Edellä 2 kohdan j alakohdassa tarkoitetun joustavan moduulin käyttö suunnitellaan tiiviissä yhteistyössä jäsenvaltioiden kanssa. Komissio päättää sen soveltamisalasta, ominaisuustietojen luettelosta, viiteajanjaksosta, käsiteltävistä toimialoista sekä laatustandardeista 12 artiklan 2 kohdassa tarkoitettua sääntelymenettelyä noudattaen vähintään 12 kuukautta ennen viiteajanjakson alkua. Komissio myös määrittää tiedontarpeen sekä tietojen keruusta yrityksille aiheutuvan rasitteen ja jäsenvaltioille aiheutuvat kustannukset.
Yrityksille aiheutuvan rasitteen ja jäsenvaltioille aiheutuvien kustannusten rajoittamiseksi kerättävien tietojen laajuus on rajoitettava korkeintaan 20:een yrityksen ominaisuustietoon tai kysymykseen, korkeintaan 25 000 vastaajayritykseen koko Euroopan unionissa sekä korkeintaan 1,5 tunnin keskimääräiseen arvioituun työmäärään yksittäistä vastaajaa kohti. Tilapäisen tiedonkeruun on katettava eri jäsenvaltioita edustavasti. Jos tuloksia tarvitaan vain Euroopan tasolla, komissio voi määritellä eurooppalaisen otantamenettelyn sen varmistamiseksi, että rasite ja kustannukset ovat mahdollisimman vähäiset.
Komissio voi vakiintuneita menettelyitä noudattaen myöntää yhteisrahoitusta tilapäisen tiedonkeruun kustannuksiin.
4 artikla
Pilottitutkimukset
1. Komissio järjestää pilottitutkimuksia, joita jäsenvaltiot toteutettavat vapaaehtoisuuden pohjalta liitteissä esitetyllä tavalla. Komissio myöntää ehdotuspyynnön perusteella avustuksen yhteisön tilastoista 17 päivänä helmikuuta 1997 annetun neuvoston asetuksen (EY) N:o 322/97 (9) 2 artiklassa tarkoitetuille kansallisille viranomaisille.
2. Pilottitutkimukset tehdään tietojen relevanssin ja niiden saantimahdollisuuksien arvioimiseksi. Komissio arvioi pilottitutkimusten tulokset ja ottaa huomioon tietojen tuomat hyödyt suhteessa niiden keruukustannuksiin ja yrityksille aiheutuvaan rasitteeseen.
3. Komissio ilmoittaa Euroopan parlamentille ja neuvostolle pilottitutkimusten tuloksista.
4. Pilottitutkimusten arvioinnin perusteella toteutettavat toimenpiteet, joilla muutetaan tämän asetuksen muita kuin keskeisiä osia täydentämällä sitä, hyväksytään 12 artiklan 3 kohdassa tarkoitettua valvonnan käsittävää sääntelymenettelyä noudattaen.
5 artikla
Tietojen hankinta
1. Jäsenvaltioiden on hankittava tarvittavat tiedot niiden ominaisuustietojen havainnoimiseksi, joiden luettelot ovat 3 artiklassa tarkoitetuissa moduuleissa.
2. Jäsenvaltiot voivat, hallinnon yksinkertaistamisen periaatetta soveltaen hankkia tarvittavat tiedot yhdistelemällä seuraavia lähteitä:
a)
pakolliset tutkimukset; oikeudelliset yksiköt, joihin jäsenvaltioiden tietojen antamiseen käyttämät tilastoyksiköt kuuluvat tai joista ne koostuvat, ovat velvollisia antamaan tarkat ja täydelliset tiedot asetetuissa määräajoissa;
b)
muut lähteet, jotka ovat tarkkuudeltaan ja laadultaan vähintään vastaavia;
c)
tilastolliset arviointimenetelmät, kun joitakin ominaisuustietoja ei ole havainnoitu kaikkien yksiköiden osalta.
3. Vastaajille aiheutuvan rasitteen vähentämiseksi kansallisilla viranomaisilla ja komissiolla (Eurostat) on kunkin jäsenvaltion ja komission oman toimivaltansa puitteissa määrittelemien rajojen ja ehtojen mukaisesti oikeus päästä käyttämään oman julkisen hallintonsa toiminta-aloja koskevia hallinnollisia tietolähteitä siltä osin kuin kyseiset tiedot ovat tarpeellisia 6 artiklassa tarkoitettujen tarkkuusvaatimusten noudattamiseksi. Lisäksi aina, kun se on mahdollista, on tämän asetuksen ilmoitusvaatimusten noudattamiseksi käytettävä asianmukaisia hallinnollisia tietoja.
4. Jäsenvaltiot ja komissio edistävät toimivaltansa rajoissa edellytyksiä sähköisen tiedonvälityksen ja automaattisen tietojenkäsittelyn laajempaan käyttöön.
6 artikla
Tarkkuus
1. Jäsenvaltioiden on toteutettava tarvittavat toimenpiteet sen varmistamiseksi, että toimitetut tiedot kuvastavat liitteissä määriteltyjen tilastoyksikköjen perusjoukon rakennetta.
2. Laadun arviointi suoritetaan vertaamalla tietojen tuomia hyötyjä niiden keräämisestä aiheutuviin kustannuksiin ja erityisesti pienille yrityksille aiheutuvaan rasitteeseen.
3. Jäsenvaltioiden on toimitettava komissiolle sen pyynnöstä kaikki 2 kohdassa tarkoitetun arvioinnin suorittamiseksi tarvittavat tiedot.
7 artikla
Vertailukelpoisuus
1. Jäsenvaltioiden on tuotettava kerätyistä ja arvioiduista tiedoista vertailukelpoiset tulokset noudattaen 3 artiklassa ja vastaavissa liitteissä kunkin moduulin osalta säädettyä jaottelua.
2. Yhteisön aggregaattien laatimiseksi jäsenvaltioiden on tuotettava kansalliset osatulokset NACE Rev. 2:n tasojen mukaan, jotka on esitetty liitteissä tai määritelty 12 artiklan 3 kohdassa tarkoitettua valvonnan käsittävää sääntelymenettelyä noudattaen.
8 artikla
Tulosten toimittaminen
1. Jäsenvaltioiden on toimitettava tämän asetuksen 7 artiklassa tarkoitetut tulokset, myös salassapidettävät tiedot, komissiolle (Eurostat) salassapidettävien tilastotietojen toimittamista koskevien yhteisön voimassa olevien säännösten, erityisesti neuvoston asetuksen (Euratom, ETY) N:o 1588/90 (10), mukaisesti. Kyseisiä yhteisön säännöksiä sovelletaan tulosten käsittelyyn siltä osin kuin niihin sisältyy salassapidettäviä tietoja.
2. Tulokset on toimitettava asianmukaisessa teknisessä muodossa 3 artiklan 2 kohdan a-h ja j alakohdassa tarkoitettujen moduulien osalta 12 artiklan 3 kohdassa tarkoitettua valvonnan käsittävää sääntelymenettelyä noudattaen säädetyssä viitejakson jälkeisessä määräajassa, joka voi olla enintään 18 kuukautta. Edellä 3 artiklan 2 kohdan i alakohdassa tarkoitetun moduulin osalta määräaika voi olla enintään 30 kuukautta tai 18 kuukautta liitteessä IX olevan 9 jakson mukaisesti. Lisäksi 3 artiklan 2 kohdan a-g alakohdassa tarkoitettujen moduulien osalta on toimitettava pieni määrä estimoituja ennakkotuloksia mainitun menettelyn mukaisesti säädetyssä viitejakson jälkeisessä määräajassa, ja joka voi olla enintään 10 kuukautta. Edellä 3 artiklan 2 kohdan i alakohdassa tarkoitetun moduulin osalta ennakkotulosten määräaika voi olla enintään 18 kuukautta.
3. Yrityksille aiheutuvan rasitteen ja kansallisille tilastoviranomaisille aiheutuvien kustannusten minimoimiseksi jäsenvaltiot voivat liittää tietoihin merkinnän, jonka mukaan niitä voidaan käyttää vain osana Euroopan laajuisia kokonaistilastoja (ns. CETO-merkintä). Eurostat ei julkaise tällaisia tietoja eivätkä jäsenvaltiot saa varustaa kansallisesti julkaistuja tietoja CETO-merkinnällä. CETO-merkinnän käyttö määräytyy sen perusteella, mikä kyseisen jäsenvaltion osuus on koko EU:n tuottamasta yritystoiminnan lisäarvosta:
a)
Saksa, Ranska, Italia ja Yhdistynyt kuningaskunta: CETO-merkittyjä tietoja saa toimittaa NACE Rev. 2:n nelinumerotasoista ja kokoluokittain jaoteltuina NACE Rev. 2:n kolminumerotasoista. Merkittyjen solujen osuus saa olla enintään 15 prosenttia.
b)
Belgia, Tanska, Irlanti, Kreikka, Espanja, Alankomaat, Itävalta, Puola, Portugali, Suomi ja Ruotsi: CETO-merkittyjä tietoja saa toimittaa NACE Rev. 2:n nelinumerotasoista ja kokoluokittain jaoteltuina NACE Rev. 2:n kolminumerotasoista. Merkittyjen solujen osuus saa olla enintään 25 prosenttia. Lisäksi, jos jossakin tämän ryhmän jäsenvaltiossa NACE Rev. 2:n nelinumerotason tai NACE Rev. 2:n kolminumerotason kokoluokan osuus on alle 0,1 prosenttia asianomaisen jäsenvaltion yritystoiminnasta, tiedot voidaan lähettää CETO-merkinnällä varustettuina.
c)
Bulgaria, Tšekki, Viro, Kypros, Latvia, Liettua, Luxemburg, Unkari, Malta, Romania, Slovenia ja Slovakia: CETO-merkittyjä tietoja saa toimittaa NACE Rev. 2:n kolmi- ja nelinumerotasoista ja kokoluokittain jaoteltuina NACE Rev. 2:n kolminumerotasoista. Merkittyjen solujen osuus kolminumerotasolla saa olla enintään 25 prosenttia.
CETO-merkintää koskevien sääntöjen tarkistamiseen ja jäsenvaltioiden ryhmittelyyn liittyvät toimenpiteet, joilla muutetaan tämän asetuksen muita kuin keskeisiä osia, myös täydentämällä sitä, hyväksytään 12 artiklan 3 kohdassa tarkoitettua valvonnan käsittävää sääntelymenettelyä noudattaen 29 päivään huhtikuuta 2013 mennessä ja sen jälkeen viiden vuoden välein.
9 artikla
Täytäntöönpanotiedot
Jäsenvaltioiden on toimitettava komissiolle tämän pyynnöstä kaikki ne merkitykselliset tiedot, jotka koskevat tämän asetuksen täytäntöönpanoa jäsenvaltioissa.
10 artikla
Siirtymäkaudet
1. Siirtymäkausien aikana voidaan 12 artiklan 2 kohdassa tarkoitettua sääntelymenettelyä noudattaen myöntää poikkeuksia liitteiden määräyksiin, jos kansallisia tilastojärjestelmiä on mukautettava merkittävästi.
2. Jäsenvaltiolle voidaan myöntää lisäsiirtymäkausia tilastojen laatimiseksi, jos tämän asetuksen säännösten noudattaminen on mahdotonta siksi, että jäsenvaltiolle on myönnetty poikkeuksia tilastointiin tarkoitettujen yritysrekisterien laatimisen yhteensovittamisesta yhteisössä 22 päivänä heinäkuuta 1993 annetun neuvoston asetuksen (ETY) N:o 2186/93 (11) mukaisesti.
11 artikla
Täytäntöönpanotoimet
1. Seuraavat tämän asetuksen täytäntöönpanemiseksi tarvittavat toimenpiteet hyväksytään 12 artiklan 2 kohdassa tarkoitettua sääntelymenettelyä noudattaen:
a)
ominaisuustietojen määritelmien ja niiden tietyille toimialoille soveltuvuuden vahvistaminen (3 artikla ja liitteessä I olevan 4 jakson 2 kohta);
b)
viiteajanjakson määritelmän vahvistaminen (3 artikla);
c)
tulosten toimittamisen asianmukaisen teknisen muodon vahvistaminen (8 artikla sekä liitteessä I olevan 9 jakson 2 kohta);
d)
siirtymäkauden ja tämän asetuksen säännöksiin siirtymäkauden aikana myönnettyjen poikkeusten vahvistaminen (10 artikla sekä liitteessä I oleva 11 jakso, liitteessä II oleva 10 jakso, liitteessä III oleva 9 jakso, liitteessä VIII oleva 8 jakso ja liitteessä IX oleva 13 jakso);
e)
neuvoston asetuksella (ETY) N:o 3037/90 (12) perustettua Euroopan yhteisön yhteistä tilastollista toimialaluokitusta (jäljempänä ”NACE Rev. 1.1”) käyttäen toimitettavien vuoden 2008 ominaisuustietojen luetteloiden ja tulosten tuottamista koskevien yksityiskohtien vahvistaminen (liitteessä I olevan 9 jakson 2 kohta);
f)
edellä 3 artiklan 2 kohdan j luetelmakohdassa ja 3 artiklan 4 kohdassa tarkoitettujen joustavien moduulien käytön vahvistaminen; ja
g)
liitteessä II olevan 4 jakson 3 ja 4 kohdassa, liitteessä III olevan 3 jakson 3 kohdassa ja liitteessä IV olevan 3 jakson 3 kohdassa tarkoitettujen tilapäisten tiedonkeruiden osalta noudatettavien menettelyjen vahvistaminen.
2. Seuraavat tämän asetuksen täytäntöönpanemiseksi tarvittavat toimenpiteet, joilla muutetaan tämän asetuksen muita kuin keskeisiä osia, myös täydentämällä sitä, hyväksytään 12 artiklan 3 kohdassa tarkoitettua valvonnan käsittävää sääntelymenettelyä noudattaen:
a)
ominaisuustietojen luetteloiden päivitys sekä ennakkotulokset siltä osin kuin tämä päivitys ei määrällisesti arvioiden merkitse tutkittavien yksiköiden määrän eikä näille yksiköille aiheutuvan rasitteen suhteetonta lisäämistä odotettuihin tuloksiin nähden (4 ja 8 artikla sekä liitteessä I oleva 6 jakso, liitteessä II oleva 6 jakso, liitteessä III oleva 6 jakso, liitteessä IV oleva 6 jakso);
b)
tilastojen laatimisen aikavälien vahvistaminen (3 artikla);
c)
niiden sääntöjen vahvistaminen, jotka koskevat tietojen merkitsemistä käytettäviksi vain osana Euroopan laajuisia kokonaistilastoja (8 artiklan 3 kohta);
d)
tulosten laatimisen ensimmäisen viitevuoden vahvistaminen (8 artikla ja liitteessä I oleva 5 jakso);
e)
tulosten jaottelun ja erityisesti käytettävien luokitusten ja kokoluokkien yhdistelmien vahvistaminen (7 artikla sekä liitteessä VIII olevan 4 jakson 2 ja 3 kohta, liitteessä IX olevan 8 jakson 2 ja 3 kohta ja liitteessä IX oleva 10 jakso);
f)
tietojen toimittamisen määräaikojen päivittäminen (8 artikla sekä liitteessä I olevan 8 jakson 1 kohta ja liitteessä VI oleva 7 jakso);
g)
toimialaluokituksen mukauttaminen NACE-luokituksen muutoksiin tai tarkistuksiin ja tuotteiden jaottelun mukauttaminen CPA-luokituksen muutoksiin tai tarkistuksiin;
h)
pilottitutkimusten arvioinnin perusteella toteutetut toimenpiteet (4 artiklan 4 kohta);
i)
perusjoukon alarajan muuttaminen (liitteessä VIII oleva 3 jakso);
j)
laadun arviointiperusteiden vahvistaminen (6 artikla sekä liitteessä I oleva 6 jakso, liitteessä II oleva 6 jakso, liitteessä III oleva 6 jakso ja liitteessä IV oleva 6 jakso).
12 artikla
Komitea
1. Komissiota avustaa neuvoston päätöksellä 89/382/ETY, Euratom (13) perustettu Euroopan yhteisöjen tilasto-ohjelmakomitea.
2. Jos tähän kohtaan viitataan, sovelletaan päätöksen 1999/468/EY 5 ja 7 artiklaa ottaen huomioon mainitun päätöksen 8 artiklan säännökset.
Päätöksen 1999/468/EY 5 artiklan 6 kohdassa tarkoitettu määräaika vahvistetaan kolmeksi kuukaudeksi.
3. Jos tähän kohtaan viitataan, sovelletaan päätöksen 1999/468/EY 5 a artiklan 1-4 kohtaa ja 7 artiklaa ottaen huomioon mainitun päätöksen 8 artiklan säännökset.
13 artikla
Selvitys
1. Komissio esittää 29 päivään huhtikuuta 2011 mennessä ja sen jälkeen kolmen vuoden välein Euroopan parlamentille ja neuvostolle selvityksen tämän asetuksen nojalla laadituista tilastoista ja erityisesti niiden laadusta ja yrityksille aiheutuvasta rasitteesta.
2. Komissio ehdottaa 1 kohdassa tarkoitetuissa selvityksissään tarpeellisiksi katsomiaan muutoksia.
14 artikla
Kumoaminen
1. Kumotaan asetus (EY, Euratom) N:o 58/97. Kumotaan myös asetuksen (EY) N:o 1893/2006 20 artikla.
2. Viittauksia kumottuun asetukseen pidetään viittauksina tähän asetukseen viitevuodesta 2008 alkaen, ja viittaukset luetaan liitteessä XI olevan vastaavuustaulukon mukaisesti. Asetuksen (EY, Euratom) N:o 58/97 säännöksiä sovelletaan edelleen vuotta 2007 ja sitä aikaisempia viitevuosia koskevien tilastotietojen keräämiseen, laatimiseen ja toimittamiseen.
15 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Strasbourgissa 11 päivänä maaliskuuta 2008.

Labels: 12
4
19